# Emigdi Subirats i Sebastià

Emigdi Subirats i Sebastià (Campredó, 1967) és un professor, escriptor i intel·lectual català.
Va estudiar Filologia anglogermànica i és professor d'anglès en un institut a Tortosa a la comarca del Baix Ebre. Conrea la novel·la, la narració curta, la poesia i el teatre, és un actiu bloguer i un columnista habitual de la premsa comarcal ebrenca. S'ha especialitzat en l'estudi de la literatura catalana a les Terres de l'Ebre, especialment dels períodes de la Renaixença i la diàspora.
Cal destacar els seus estudis biogràfics sobre l'escultor Emili Bonet, el literat Joan Cid i Mulet, el poeta Roc Llop i Convalia que guanyà conjuntament amb Josep Maria Saez el 2007 el XIII Premi d'Assaig Artur Bladé i Desumvila, i el poeta tortosí Gerard Vergés i Príncep. Antòleg de literatura ebrenca a Lletres de casa, ha tingut cura de l'edició de llibres diversos com ara Contes negres vora el Danubi, del poeta Roc Llop i Convalia, que narra les seves experiències al camp d'extermini de Mauthausen.
Dinamitzador cultural de les Terres de l'Ebre en certàmens culturals com la Fira literària Joan Cid i Mulet de Jesús, les Jornades literàries d'Amposta, i les Jornades Templeres, el festival cinematogràfic Curt Redó i la fira de música tradicional Mestràlia a Campredó. Publica des del 2006 el bloc Lletres Ebrenques a VilaWeb. Coordina el curs d'estiu de literatura ebrenca de la Universitat Rovira i Virgili. Va ser comissari del centenari del naixement de l'intel·lectual catalanista ebrenc Joan Cid i Mulet i va tenir cura de l'edició de la seva Obra completa.
La Fundació Lluís Carulla li va atorgar el premi Actuació Cívica de 2014 per la seva trajectòria en defensa i promoció de la llengua, la cultura i la nació catalanes.

## Referències

* 1 2 «La Fundació Lluís Carulla concedeix el premi Actuació Cívica 2014 a Emigdi Subirats». VilaWeb, 07-10-2014.
* ↑ «Mor l'artista ampostí Emili Bonet». Aguaita – Terres de l'Ebre. Nació digital, 28-02-2019. [Consulta: 29 desembre 2024].
* ↑ Subirats i Sebastià (1967-), Emigdi. Emili Bonet, escultor, pintor… poeta. Montsià: Institut d'Estudis Comarcals del Montsià, 2007.
* ↑ Fornós, Cristina «Emigdi Subirats i Josep Maria Sáez guanyen el XIII Premi d'Assaig Artur Bladé i Desumvila». El Punt, 19-04-2009.
* ↑ Filella, Carina «El riu mític perd el seu poeta». El Punt Avui, 25-04-2014.
* ↑ Castellà Espuny, Carles M. «Gerard Vergés i Príncep. Emigdi Subirats i Sebastià». Beceroles, V, 2012, pàg. 162-166.
* ↑ Subirats, Emigdi. « Antologia poètica "Franja Terres de l'Ebre"». Serret Blog, 09-03-2009. [Consulta: 30 desembre 2024].
* ↑ Subirats i Sebastià, Emigdi «“L’amor mariner”, poema de Roc Llop i Convalia: original i traduït». Miscel·lània del Centre d'Estudis de la Ribera d'Ebre, 30, 2020, pàg. 147–157.
* ↑ Miravet. «Roc Llop, poeta de Miravet a Mauthausen». Ajuntament de Miravet, 11-06-2017. [Consulta: 29 desembre 2024].
* ↑ Subirats i Sebastià, Emigdi. «Lletres ebrenques». VilaWeb. [Consulta: 29 desembre 2024].
* ↑ Moreno, Gustau «La Fira Literària de Jesús presentarà un llibre amb treballs de recerca de Manel Pérez Bonfill i William Shakespeare». La Marfanta, 09-03-2009 [Consulta: 29 desembre 2024].
* ↑ Acn «La Fundació Lluís Carulla concedeix el premi 'Actuació Cívica 2014' a l'intel·lectual ebrenc Emigdi Subirats». La Vanguardia, 07-10-2010.

## Bibliografia

* García, Xavier «Dolors & Emigdi, duet tortosí». El Punt Avui, 11-10-2011, pàg. 40.